Lekestue (TV-serie 2002)

For andre betydninger se Lekestue

Lekestue er en norsk dramaserie som gikk på NRK1 i 2002. Serien handler om en guttegjeng i 20-åra som hengt sammen siden barneårene på Lørenskog. Nå har de flyttet til Oslo for å studere og bor sammen i et kollektiv. Serien var basert på Roger Kurlands roman med samme tittel fra 1997. 

Serien ble meget godt mottatt av TV-anmelderne. Den fikk Gullruten 2002 i klassen beste TV-drama / såpe / situasjonskomedie.

Premieren ble sett av 468 000, mens siste episode ble sett av 705 000.

Om serien
Roger (Nicolai Cleve Broch), Kjell (Thorbjørn Harr), Endre (Frode Winther Gunnes) og Thomas (Varg Winge) er oppvokst i samme rekkehusfelt på Lørenskog og har hengt sammen siden de var guttunger. Nå har de flyttet til Oslo for å studere og bor sammen i kollektiv på Majorstua. Kranglefanten Glør (Joachim Daniel Rafaelsen) hører også med i gjengen, men han bor for seg selv sammen med kjæresten Anja. Mens kompisene studerer på Blindern, går Roger arbeidsledig mens han venter på å komme videre på embetsstudiet i psykologi. Plikter og ansvar hviler ikke særlig tungt på noen av gutta; stort sett bruker de tiden på drikking, festing og sjekking.

Som de fleste av kameratene kommer Roger fra et oppløst hjem, men han har sklidd pent gjennom livet så langt uten å fordype seg i problemene. Han tar hver dag som den kommer og er stort sett fornøyd så lenge tilgangen på penger, damer og øl holder seg noenlunde stabil. Så driver tilfeldighetenes spill ham inn i en jobb som barnehageassistent. Han blir en brysom medarbeider, for etter hvert greier han ikke å la være å engasjere seg i hvordan barna egentlig har det. Det faller i svært dårlig jord hos de intrigante damene som regjerer i barnehagen. De er mest opphengt i pedagogiske modeller som skiftes ut med jevne mellomrom – omtrent like ofte som barnas foreldre skifter partnere.  I barnehagen jobber Roger sammen med Helene (Anna Bache-Wiig). Det er hun som skaffer ham jobben etter at han sjekket henne opp en kveld på byen. Mens han betrakter affæren som en enkveldshendelse, legger hun mye mer i det, og det er en situasjon som snart blir ganske slitsom for Roger. For det er koreanske Yumi (Jenny Størdal Toftner) som tar pusten fra Roger. Det vet han ikke helt om han liker, men fortapt er han. Når Helene får snusen i det, setter hun i gang et spill som også involverer Rogers yngre halvbror Robert (Thomas Robertsen). Samtidig debuterer Glør som forfatter og drar i gang et desperat samfunnsopprør som får store konsekvenser for mange, også for Roger og kretsen rundt ham.

I de andre rollene
Anja, Glørs kjæreste, spilles av Marian Saastad Ottesen
Vår, Thomas' kjæreste, spilles av Ingeborg Raustøl
Robert, Rogers yngre halvbror, spilles av Thomas Robertsen
Geir Olav, Rogers far, spilles av Reidar Sørensen
Nina, Geir Olavs kone, spilles av Trine Svensen
Simen, Ninas 12-årige sønn, spilles av Nicolay Dahr
Gerd, barnehagestyrer, spilles av Grethe Ryen
Anita, barnehagepedagog, spilles av Marika Enstad
Jostein, barnehageassistent, spilles av Kristoffer Joner
Stalin, barnehageassistent, spilles av Ole Romsdal
Oscar, barn i barnahagen, spilles av Magnus Stegane
Nora, barn i barnehagen, spilles av  Sara Borchgrevink

Referanser

Eksterne lenker 

TV-produksjoner på NRK
Norske dramaserier
Norske miniserier
Norske TV-serier fra 2000-årene
Gullruten for beste TV-program